આમ ઈચ્છાંક-ઈવા વચ્ચે તે જ દિવસે લાગણીનાં બીજ વવાયાં હતાં. ઈચ્છાંક ખૂબ જ શાણો… મૈત્રી મહોબ્બતમાં પરિણમી. છતાંય ઈચ્છાંક ભાવનાના પ્રવાહમાં તણાવાને બદલે કર્તવ્યને જ મહત્વ આપતો રહ્યો. એનો આ સમજદારીભર્યો સંયમ ઈવાની નજરે પુરસ્કાર પાત્ર ઠરવાને બદલે ઉપેક્ષાપાત્ર ઠર્યો. ઈવાને લાગ્યું કે ઈચ્છાંક અંદરથી થીજી ગયેલો યુવક છે. એની પાસે લાગણી છે, પણ એક યુવા જીવનસાથીનું મન જીતવા માટે અપેક્ષિત થનગનાટ નથી. તેમ છતાં ઈવાએ સ્વાર્થ ખાતર ઈચ્છાંકને લાગણીના પ્રવાહમાં ખેંચવાનું ચાલુ જ રાખ્યું. એ મીઠી-મીઠી વાતો કરતી અને ભાવિનાં મીઠાં સ્વપ્નોનું મનોહર ચિત્ર અંકિત કરી ઈચ્છાંકને ભીંજવી નાખતી. ઈચ્છાંકનું નિષ્પાપ મન ઈવામાં એક સ્વપ્નશીલ યુવતીની ભોળી છબી જ નિહાળ્યા કરતું. ઈવા ભણવામાં તેજસ્વી હતી. એમ.બી.બી.એસ. પૂરું કરી આગળ એમ.ડી. કરવાની ઈચ્છા તેણે ઈચ્છાંક આગળ વ્યક્ત કરી. ઈચ્છાંકે ઈવાને ભણાવીને એક શાનદાર યુવતી બનાવવાનું વ્રત લીધું હતું.